钦定古今图书集成/方舆汇编/职方典/第1123卷 > 《改建兴国儒学门堤记》闻人谟
## 钦定古今图书集成/方舆汇编/职方典/第1123卷 > 《改建兴国儒学门堤记》闻人谟

兴国学宫徙于城西，自乾道庚寅始也。然古刹障前
厄塞，而庙学共为一门，往来憧憧，弗敬弗肃，非所以
明制度、示观瞻。又学之路旧并居民，既纡且狭，负笈
之士未免循墙而趋，盖越四十稔而莫能易也。大理
丞虞公为治之明年，政成人和，年谷再登，事无大小，
次第毕举。一日奠谒，顾谓模曰：“教化者，风俗之机，学
校者，教化之源，兹郡守之先务。今路之与门士，久以
为病，可不釐而正之乎？”即日捐粟于廪，出金于帑，命
模庀事督工，由殿而庑，颓圮者兴，漫漶者饰。于是相
厥阴阳，度黉宫之地而为门。复出公田，易浮屠之地
以为堤。门之为屋三，门修三寻，广如之。堤之为路，袤
八十步，广三步一仞。命工以佣直，役力以农隙，民不
告劳，官不耗用，皆成于公经画之妙，而得于公樽费
之馀。伟哉，门堤之成也！面揖三峰，下瞰平湖。植柳莳
莲，左右映带，见者改观，方领矩步，委蛇其中者，莫不
叹昔谋之难，而今成之易也。合辞而进曰：“是隽功美
绩，有待而成。愿有以寿其传，庶足以侈虞先生莫大
之德。”予告之曰：“轮奂之美，版筑之工，是特外观云尔若乃漱芳润，挹菁华，培植乎内心之学者，盍知所自
勉乎？”故凡出入是门，由行是路者，当思所以闲放心，
距非念，屏纷华之好，趋正大之学。宫庭可守而户牖
不可开，正途可趋而邪径不可蹈。由是而升堂入室，
由是而舞雩咏归，则千载之下，洙泗遗风，凛然不坠，
是邦侯之所望于尔士。尔士无负于邦侯者。将于此
乎见矣。